جولۍ د یوې سترې هیلې په لور روانه ده، هغه غواړي ډاکټره شي. د جولۍ مور او پلار،  چې د  ژوند سختۍ یې له نیږدې تجربه کړي دي، د خپلې لور د ارمانونو لپاره ټینګ ولاړ دي. دوی هغه زجر له نیږدې لیدلی چې بې لیک لوسته او بې ډاکتره، د خیمو لاندې ژوند څومره سخت دی. کېږدۍ ګرځنده ښوونځي کې موږ ددې هیلې د پوره کېدو لپاره د جولۍ او هر هغه ماشوم سره ولاړ یو چې له زده کړو محروم دي تر څو خپل خوبونه په حقیقت بدل کړي. یوه ورځ به جولۍ د محرومو کوچیانو او  ټول ولس لپاره د خدمت بیلګه وګرځي.که څه هم د شپږم ټولګي څخه وروسته د زده کړو دروازې د نجونو پر مخ تړلې دي، خو زموږ هیله ژوندۍ ده. موږ باور لرو چې ژر به د مکتبونو بند دروازې بیا پرانیستل شي، لیکن تر هغه وخته موږ چوپ نه پاتې کېږو. موږ د خپلو زده کوونکو لپاره د انلاین زده کړو لارې چارې برابرو، ترڅو دوی خپلې زده کړې له هیڅ خنډ پرته پرمخ یوسي.  او ګلالیو ماشومانو ته د  زده کړو برابرولو د دوی د راتلونکي په لور نوې هیله او انرژي وروبښو. دا یوازې د جولۍ هیله نه ده، بلکې د هغو ټولو ماشومانو ارمان دی چې غواړي د علم په رڼا کې خپل ژوند جوړ کړي او د خپلې ټولنې خدمت وکړي. د کېږدۍ ملاتړ وکړئ او د لاندې لینک له لارې تر خپل وس مرسته کولی شئ تر څو دغه ګلالي ماشومان خپلو خوبونو ته ورسیږي.